ბანქოს სახლი (ამერიკული ტელესერიალი)
ბანქოს სახლი (ინგლ. House of Cards) — ამერიკული პოლიტიკური დრამატული ტელესერიალი, რომლის ავტორია ბო უილიმონი. იგი ეფუძნება ბრიტანულ, ამავე სახელწოდების მინი-სერიალს და მაიკლ დობსის რომანს. პირველი სეზონი, რომელშიც 13 ეპიზოდი შევიდა, ეთერში გავიდა 2013 წლის 1 თებერვალს, ნაკადიან სერვისზე Netflix. მეორე სეზონშიც 13 ეპიზოდი იყო, რომლებიც 2014 წლის 14 თებერვლიდან გადიოდა, ხოლო მესამე სეზონი 2015 წლის 27 თებერვალს დაიწყო. დაიგეგმა სერიალის მეოთხე სეზონიც, რომელიც დაიწყება 2016 წლის 4 მარტს. უილიმონის თქმით, სერიალის შემდეგი სეზონის ეთერში გასვლის საკითხი მხოლოდ მიმდინარე სეზონის დასრულების შემდეგ წყდება. სერიალის მოქმედება მიმდინარეობს თანამედროვე ვაშინგტონში. სიუჟეტი ასახავს ამბიციური ფრენკ ანდერვუდის (კევინ სპეისი), დემოკრატიული პარტიის კონგრესმენის ცხოვრებას და კარიერას. როდესაც იგი გარეტ უოკერს ეხმარება აშშ-ის პრეზიდენტის თანამდებობის მოპოვებაში, ფრენკს იმედი აქვს, რომ ახალი პრეზიდენტი მას სახელმწიფო მდივნის თანამდებობაზე დანიშნავს, მაგრამ პრეზიდენტის ადმინისტრაციის უფროსი, ლინდა ვასკესი, ანდერვუდს ამცნობს, რომ იგი ამ თანამდებობას ვერ მიიღებს. იმ დროიდან მოყოლებული, ღალატით გაოგნებულები ფრენკი და მისი მეუღლე, კლერი (რობინ რაიტი), ცდილობენ, უოკერს სამაგიერო გადაუხადონ. სერიალის თემებია ულმობელი პრაგმატიზმი, მანიპულირება და ძალაუფლება. ბანქოს სახლის ჩვენებას საქართველოს ტერიტორიაზე 2015 წლიდან ახორციელებს საზოგადოებრივი მაუწყებლის პირველი არხი.